ऐसे नवलेखक अमूमन अच्छे घरों के अच्छी हैसियत वाले रोशन चिराग होते हैं जिनके माता पिता के लिये औलाद के शौक पर तीस-पैंतीस हजार रुपया खर्च कर देना कोई बड़ी बात नहीं होती । आखिर फैंसी खिलौने कौनसे सस्ते आते हैं ! एंड्रोइड मार्का मोबाइल कौनसे सस्ते आते हैं ! डिजाइनर्स जींस कौनसी सस्ती आती हैं ! बिटिया रानी - अत्याधुनिक, फिल्मी बिटिया रानी - मचल कर कहती है ‘पापा मैंने नॉवल लिखा है, छपवा कर दो ।’ पापा सहर्ष प्रकाशक को इस मद में तीस-पैंतीस हजार रूपये की कंट्रीब्यूशन के लिये तैयार हो जाता है । यहां ये बात गौरतलब है कि जिसे प्रकाशक नए लेखक की ‘पार्शल कंट्रीब्यूशन’ बताता है, सौ रूपये कीमत की एक हजार पुस्तकें छापने की लागत उससे कम होती है । यानी ‘पार्शल कंट्रीब्यूशन’ नाम पर प्रकाशक स्क्रिप्ट के साथ - उसका तो कुछ देना है ही नहीं - पुस्तक प्रकाशन की अपनी लागत से ज्यादा पहले ही वसूल कर लेता है और यूं बिना कुछ किये, पुस्तक प्रकाशन की दिशा में बिना अपनी उंगली भी हिलाए, वो मुनाफा भी कमा चुका होता है और अभी अहसान नए लेखक पर उसका है । यूं छपी एक हजार किताब में से तीन सौ वो लेखक को थमा देता है और बाकी सात सौ - जो उसे बिल्कुल मुफ्त में हासिल हुई - खुद बेच खाता है । यानी प्रकाशक के दोनों हाथों में लड्डू ।